# PREDSEDA NÁRODNEJ RADY SLOVENSKEJ REPUBLIKY

Číslo: CRD-590/2018

952

# ROZHODNUTIE

# PREDSEDU NÁRODNEJ RADY SLOVENSKEJ REPUBLIKY

z 22. marca 2018

o neuplatňovaní mandátu poslancov Národnej rady Slovenskej republiky, o vyhlásení nastúpenia náhradníkov na neuplatňované mandáty poslancov Národnej rady Slovenskej republiky a o uplatňovaní mandátu poslancov Národnej rady Slovenskej republiky

 **b e r i e m n a  v e d o m i e**, že

1. prezident Slovenskej republiky po prijatí demisie vlády Slovenskej republiky vymenoval 22. marca 2018 novú vládu Slovenskej republiky,

2. vymenovaním poslancov Národnej rady Slovenskej republiky

 - Petra Pellegriniho, Miroslava Lajčáka, Petra Kažimíra, Petra Žigu, Jána Richtera, Lászlóa Sólymosa a Árpáda Érseka znovu za predsedu vlády Slovenskej republiky a za  členov vlády Slovenskej republiky ich mandát poslanca Národnej rady Slovenskej republiky sa naďalej neuplatňuje podľa čl. 77 ods. 2 Ústavy Slovenskej republiky,

 - Richarda Rašiho a Gábora Gála za členov vlády Slovenskej republiky ich mandát poslanca sa od 22. marca 2018 neuplatňuje podľa čl. 77 ods. 2 Ústavy Slovenskej republiky;

**v y h l a s u j e m**

3. podľa § 71 ods. 1 a 4 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a § 10 ods. 1 a 2 písm. b) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **nastúpenie náhradníkov** podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky
5. marca 2016 nasledovne:

- za stranu SMER - sociálna demokraciana neuplatňovaný mandát poslanca Richarda Rašiho nastupuje 22. marca 2018 náhradníčka **Mária Janíková**, narodená
18. novembra 1970, bytom Partizánske,

 - za stranu MOST - HÍD na neuplatňovaný mandát poslanca Gábora Gála nastupuje 22. marca 2018 poslanec Národnej rady Slovenskej republiky **Péter Vӧrӧs**, ktorý od
24. marca 2016 vykonáva mandát poslanca ako náhradník na neuplatňovaný mandát poslankyne Národnej rady Slovenskej republiky Lucie Žitňanskej;

 4. po prijatí demisie vlády Slovenskej republiky si začali uplatňovať mandát poslanca Národnej rady Slovenskej republiky za stranu SMER - sociálna demokracia Robert Fico
a Robert Kaliňák, za stranu MOST - HÍD Lucia Žitňanská,

 - uplatnením ich mandátu 22. marca 2018 zanikol mandát poslanca Národnej rady Slovenskej republiky za stranu SMER - sociálna demokracia Milanovi Mojšovi a Darine Gabániovej, ktorí boli náhradníkmi na neuplatňované mandáty poslancov Roberta Fica
a Roberta Kaliňáka.

 Podľa § 71 ods. 5 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov po zániku mandátu náhradníka zostáva náhradník na tej istej kandidátnej listine a v pôvodnom poradí.

Andrej D a n k o  v. r.